hotchpotch/miracl-hf-unified huggingface dataset:
Väliaine
Väliaine on fysiikassa ja tekniikassa käytetty käsite, jolla kuvataan ympäristöä, jossa jokin ilmiö (yleensä aallon eteneminen) tapahtuu. Yksinkertaisin väliaine on tyhjiö, jolla on vain kaksi ominaisuutta: sähköinen permittiivisyys, ε, ja magneettinen permeabiliteetti, μ, jotka yhdessä määräävät valon nopeuden. Kaasuilla, nesteillä ja kiinteillä väliaineilla on myös tiheys ja mekaanisia ominaisuuksia sekä virtausnopeus ja suuntaominaisuuksia. Nämä tekevät erityisesti kiinteästä väliaineesta hyvin monimutkaisen.
Historiallisesti, ennen modernin fysiikan aikakautta, kuviteltiin, että valo tarvitsisi materiaalisen väliaineen edetäkseen avaruudessa. Tästä kuvitteellisesta väliaineesta käytettiin nimitystä eetteri.
North Battleford
North Battleford on kaupunki Kanadan Saskatchewanin provinssissa. Se sijaitsee pohjoisen Saskatchewanjoen varrella suoraan vastapäätä Battlefordin kaupunkia. Kaupungin asukasluku on 13 888 (2010).
Ensio Tiira
Ensio Tiira (1929–1981) oli suomalainen merimies ja muukalaislegioonalainen, joka selviytyi hengissä ajelehdittuaan 32 vuorokautta lautalla Intian valtamerellä vuonna 1953.
Tiira liittyi muukalaislegioonaan vuonna 1952. Hän pakeni 23. helmikuuta 1953 yhdessä ruotsalaisen Fred Ericssonin kanssa "Skaubryn"-nimiseltä laivalta, joka kuljetti Tiiran sotilasyksikköä sotatoimialueelle Indokiinaan. Laivalta lähtiessään kaksikolla oli varusteinaan kahdet pelastusliivit, pullollinen viiniä, ruokaa, muovipussi, peili, kaksi melaa, kampa, taskulamppu ja kaksi linkkuveistä.
Kaksikko lähti pakomatkalleen Sumatran saaren lähettyviltä. Heillä oli näköyhteys Sumatran kärkeen mutta merivirrat veivät lautan kauemmas merelle. Ruoka loppui heiltä jo matkan toisen päivän iltana. Sen jälkeen he yrittivät pysytellä hengissä pyydystäen vedessä olevia kaloja ja äyriäisiä ja keräämällä sadevettä juomapulloon. Suurimman osan ajastaan he käyttivät riidellen suunnasta ja tähyillen laivoja.
Matkan kahdeksantenatoista päivänä Fred Ericsson kuoli kuumuuteen, nälkään ja janoon. Tiira säilytti hänen ruumiistaan mahdollisimman kauan lautalla, sillä ennen Ericssonin kuolemaa he olivat tehneet sopimuksen, että jos toinen heistä kuolisi, jäljelle jäänyt hautaisi hänen ruumiinsa päästyään maihin. Kaksi päivää myöhemmin ruumis alkoi mädätä, ja matkan 25. päivänä Tiira joutui pudottamaan ruumiin veteen ja se joutui haiden syömäksi.
Tiira oli kuolemaisillaan nälkään ja janoon, kun englantilainen "Alendi Hill" -niminen laiva löysi hänet 27. maaliskuuta 1953. Normaalipainoltaan 57-kiloinen Tiira oli kuihtunut 25,2-kiloiseksi. Aluksi Tiira eli pelkällä vedellä, maidolla ja munanmurusilla. Ensimmäisen ateriansa, kulhollisen keittoa, hän nautti 1. huhtikuuta 1953 Singaporen sairaalassa. Toukokuussa hän matkusti takaisin Suomeen "Wiima"-nimisellä laivalla.
Ensio Tiira kirjoitti kokemuksistaan kirjan nimeltä "Epätoivon lautta", joka ilmestyi ensimmäisen kerran vuonna 1954 kustannusosakeyhtiö Tammen kustantamana. "Epätoivon lautta" on saavuttanut menestystä monilla kielillä, esimerkiksi englanniksi, espanjaksi, saksaksi ja italiaksi. Radioteatteri on tehnyt kirjasta 23-osaisen luentasarjan. Se esitettiin Radio Suomessa vuonna 2006 ja uusintana yleisön pyynnöstä kesällä 2007.
Ensio Tiira kuoli Ruotsissa 1981.
Atom Heart Mother
Atom Heart Mother on Pink Floydin albumi vuodelta 1970. Tyylilajiltaan se on progressiivista rockia. Albumi on nimetty Ron Geesinin kanssa sävelletyn kuusiosaisen, koko vinyylilevyn ykköspuolen kestävän teoksen mukaan, jonka nimi oli alun perin "The Amazing Pudding". Nimi kuitenkin vaihdettiin, kun yhtyeen basisti Roger Waters löysi lehdestä artikkelin äidistä, jolla oli atomikäyttöinen sydämentahdistin. Albumi levytettiin Abbey Roadin studioilla Lontoossa. Se nousi albumilistan kärkeen Isossa-Britanniassa ja myi kultaa Yhdysvalloissa maaliskuussa 1994. Remasteroitu CD julkaistiin Isossa-Britanniassa vuonna 1994 ja Yhdysvalloissa vuonna 1995.
Kuusiosaisessa, Geesinin kanssa sävelletyssä ja vaihtelevia tunnelmia luovassa nimiteoksessa oli mukana myös isompi orkesteri sekä moniääninen sekakuoro (John Aldiss Choir). Tätä seuraa kolme lyhyempää kappaletta; yksi kultakin yhtyeen pääasialliselta lauluntekijältä: Roger Watersin folk-balladi "If", Richard Wrightin "Summer '68" ja David Gilmourin "Fat Old Sun", joka säilyi pitkään mukana yhtyeen live-esiintymisissä sekä albumin päättävä 13-minuuttinen "Alan's Psychedelic Breakfast", joka nimettiin roudari Alan Stilesin kunniaksi. Kappaleessa kuullaan perinteisillä instrumenteilla soitetun musiikin lisäksi runsaasti keittiöstä ja aamiaispöydästä lähtöisin olevia ääniä, kuten paistinpannun tirinää ja veden tippumista hanasta.
Albumin alkuperäiseen Hipgnosiksen suunnittelemaan kanteen on kuvattu lehmä seisomassa laidunmaata vasten, ilman mitään tekstiä tai muuta viittausta albumin sisältöön. Tätä voitaneen pitää eräänlaisena kommenttina "space rock" -nimitykselle, joka albumin julkaisun aikoihin monesti yhdistettiin Pink Floydiin; yhtye halusi tutkia kaiken tyyppistä musiikkia olematta rajoittunut vain tietynlaiseen musiikkityyliin tai esiintymistapaan. Näin ollen he halusivat uuden albuminsa kanteen "jotakin vaatimatonta", lopulta lehmän maalaismaisemaa vasten.
Jarmo Jylhä
Jarmo Voitto Ilari Jylhä (s. 19. tammikuuta 1951, Loppi) on suomalainen säveltäjä, sanoittaja, sovittaja, tuottaja ja muusikko.
Jylhän kiinnostus musiikkiin virisi 1950-1960 -lukujen taitteessa Elviksen, Tommy Steelen ja rautalankayhtyeiden ansiosta. Tärkein vaikuttaja oli The Beatles ja ensimmäinen kitara hankittiin osamaksulla v. 1964 lopulla.
1968 ilmestyi Shokki-levymerkillä Jarmo Jylhän laulama single "Samantekevää" / "Nyt Kaiken toisin nään", jonka sävellykset ja sanoitukset olivat hämeenlinnalaiskaksikon Irwin Goodman ja Vexi Salmi käsialaa, nimimerkeillä William White – Leo Länsi. PSO (Pohjoismainen Sähkö Oy) julkaisi 1970-luvun alussa kaksi omista sävellyksistä/sanoituksista koostuvaa singleä "Noutaja" / "Takaa-ajettu" sekä "Ilo Irti" / "Ei ole onnesi yhdestä kiinni", joiden jälkeen Jylhä vetäytyi laulu-uralta.
Armeijanpalveluksen jälkeen vuonna 1972 Jarmo Jylhä siirtyi päätoimisesti musiikin pariin ensimmäisen työpaikan ollessa Henry Haapalaisen Fonovox. Samoihin aikoihin jatkuivat musiikin sovitusopiskelut jazzkitaristi Tommy Nordströmin opastuksella.
Vuonna 1979 yhdessä Erkki Puumalaisen kanssa perustettu JP-Musiikki teki mittavan tuotannon Suomalaiseen kevyeen musiikkiin suurimman menestyksen ollessa Jaakko Teppo, hänen kolme ensimmäistä albumia, joista jokaista on myyty kasetit ja CD-versiot mukaan lukien yli 100 000 kpl. JP-Musiikin jälkeen Jarmo Jylhä oli perustamatta uutta Overdisc-yhtiötä, jonka toiminta jäi kuitenkin lyhytaikaiseksi. Myöhemmin hän on jatkanut pienimuotoista levynjulkaisutoimintaa Finedit-yrityksensä puitteissa.
Jarmo Jylhä on toiminut säveltäjänä, sanoittajana, sovittajana ja tuottajana lukuisille artisteille, joista mainittakoon muun muassa Berit, Tapio Heinonen, Sonja Lumme, Jaska Mäkynen, Esko Rahkonen, Salomon, Jarno Sarjanen, Reijo Taipale ja Jaakko Teppo.
Sävellyksiä ovat mm. "Alla etelän taivaan", "Casablanca", "Ilo Irti", "Kadotettu onni" ja "Kaunis maa", joista kaikista on useita levytyksiä, sekä Jaakko Tepon 1992 levyttämät "Lenita" ja "Sammakkoprinssi". Jylhä sanoitti mm. käännöstekstin lastenlauluun "Pingviinitanssi" ja sovitti Jaakko Tepon kappaleen "Pamela".
Jarmo Jylhä on toiminut myös tuottajana kahdessa Suomen Euroviisuedustajassa: "Eläköön elämä" – Sonja Lumme, Göteborg 1985 ja "Bye Bye baby" – CatCat, Dublin 1994.
Demonologia
Demonologia on oppi pahoista hengistä eli demoneista. Demonologia syntyi keskiaikaisten ja varhaisen uuden ajan teologien pyrkimyksistä kerätä ja järjestää Saatanaan ja demoneihin liittyviä käsityksiä. Myöhemmin demonioppi on vaikuttanut okkultismiin. Demonologiaa tunnetaan myös muissa uskonnoissa.
Periaatteessa demonologia kuuluu angelologian tavoin luterilaisen kirkon oppiin, joskaan se ei ole keskeisellä sijalla. Vuodesta 1886 alkaen Suomessa luterilainen kirkko on väittänyt, että kaste ei poistakaan demoneja vauvoista.
Katolinen kirkko kuitenkin väittää harjoittavansa demonien poistamista niiden valtaamista ihmisistä myös Suomessa. Ensin kuitenkin "suljetaan pois" muut vaihtoehdot kuten painajaiset, harhat ja päihteet. Katolinen kirkko sertifioi demonologeja (eksorkisteja), mutta sertifiointi vaatii katolisuuden laajaa tuntemusta ja vuosien koulutusta.
Koska demoneita yleensä pidetään pelkkänä taikauskona, kristillisten demonologien rooli on pienentynyt dramaattisesti valistusajan alusta lähtien. Eksorkismista eli demonien poistamisesta käytetään termiä manaus.
Rosie Douglas
Roosevelt "Rosie" Douglas (15. lokakuuta 1941 – 1. lokakuuta 2000) oli dominicalainen poliitikko, joka toimi vuonna 2000 Dominican pääministerinä kahdeksan kuukauden ajan, aina kuolemaansa saakka. Hän toimi tällöin myös ulkoministerinä.
Roosevelt Douglas opiskeli Montrealissa ja oli mukana liikkeissä, jotka vastustivat väitettyä rasismia yliopistoissa. Hän oli yksi Kanadan kaikkien aikojen suurimman ja tuhoisimman opiskelijamellakan johtajista 11. helmikuuta 1969. Tuolloin päättyi lähes kaksi viikkoa kestänyt yli 200 opiskelijaa koonnut tietokoneluokkien valtaus. Tulipalo pääsi valloilleen tuhoten yli kahden miljoonan dollarin arvosta laitteistoa, ja mellakkapoliisi pidätti opiskelijat, joista useimmat saivat joidenkin kuukausien mittaiset vankeusrangaistukset.
Vankilasta vapauduttuaan Douglas palasi Dominicalle auttaakseen tuolloin vielä Ison-Britannian provinssina olleen maan itsenäistymisessä. Kun saari itsenäistyi 1978, palkittiin hänet senaattorinpaikalla, joka tosin meni heti seuraavana vuonna. Hän toimi Dominican työväenpuolueessa, joka hävisi seuraavan vuosikymmenen ajan kaikissa vaaleissa Karibian ensimmäisen naispääministerin Eugenia Charlesin johtamalle Dominican vapauspuolueelle. Rosie Douglas nousi työväenpuolueen johtoon veljensä Michaelin kuoltua 1992. Vuonna 1995 valtaan nousi puolestaan Edison Jamesin Yhdistynyt työläisten puolue, joten työväenpuolue jäi edelleen oppositioon.
Douglas sai poliittisella urallaan mainetta radikaalien sosialististen uudistusten kannattajana. Tosin hän lienee ainakin loppuvaiheessa pyrkinyt enemmänkin vain voittamaan radikaalit uudistajat puolelleen kuin varsinaisesti itse ajanut reformeja. Joka tapauksessa Dominican työväenpuolue voitti vaalit 31. tammikuuta 2000. Rosie Douglas muodosti koalitiohallituksen maltillisen vapauspuolueen kanssa, ja astui pääministerinvirkaan 3. helmikuuta 2000.
Douglasin vaalivoitto ja erityisesti hänen menneisyytensä sosialistiradikaalina huolestutti monia, hänen pelättiin ajavan talouden lamaan. Käytännössä nämä pelot eivät toteutuneet, ja lisäksi hallituskumppaniksi tuli hyvin maltillisella linjalla pysyttelevä vapauspuolue. Douglasin kauden radikaalein ehdotus olikin pian hänen valtaannousunsa jälkeen esittämä kunnianhimoinen suunnitelma, jonka mukaan Dominica voisi pian liittyä Euroopan unioniin täysjäsenenä. Douglas ajoi innokkaasti tätä ajatusta, joka sai Euroopassa vain vähän huomiota ja lähinnä kohteliasta hämmennystä, mutta josta tuli yleinen pilkanteon aihe muualla Karibialla. Dominican "banaanitasavallan" yritys liittyä EU:hun ei siten edennyt ehdotusta pidemmälle.
Rosie Douglas matkusteli pääministeriaikanaankin kohtuullisen paljon, ja oli vielä syyskuussa valtiovierailuilla Australiassa, Taiwanilla, Kanadassa ja Jamaikalla, palaten vain päivää ennen kuolemaansa. Hänet löydettiin kotoaan ilmeisesti sydänkohtaukseen menehtyneenä 1. lokakuuta 2000. Hänen seuraajakseen nimettiin Pierre Charles.
Alpina
ALPINA Burkard Bovensiepen GmbH valmistaa BMW Alpina merkkisiä henkilöautoja Buchloen kaupungissa, Ostallgäun seutukunnassa, Baijerissa Saksassa. Alpinan perusti Burkard Bovensiepen (s. 1936) 1965, joka on yhä yhtiön toimitusjohtaja.
Alpina toimii tiiviissä yhteistyössä BMW:n kanssa. BMW Alpinat kootaan BMW:n tuotantolinjoilla ja viimeistellään Alpinan tehtaalla Buchloessa. Vuodesta 1983 Alpina on omannut autonvalmistaja-statuksen eli kyseessä ei ole ns. virityspaja.
Alpinan historia alkaa 1960 luvun alusta, jolloin Burkard Boevesiepen asensi Weberin tuplakaasuttimet BMW 1500 malliin. Malli oli juuri julkaistu, mutta hänen mielestä auton nykyaikainen moottori tarvitsi pienen kaasuttimen sijaan jotain isompaa. 1964 Burkard sai BMW silloiselta myyntijohtajalta Paul Hahnemannilta hyväksynnän viritykselle ja tämä loi perustan yrityksen perustamiselle.
Yritys perustettiin virallisesti 1965 Kauftbeuriin, Baijerin alueelle Etelä-Saksaan. Alun perin Alpina nimi kuului Dr. Rudolf Bovensiepenin, (Burkardin isä) yritykselle, joka valmisti konttorikoneita. Yrityksen yrittäessä vaihtaa alaa tekstiiliteollisuuden pariin, joutui se taloudellisiin vaikeuksiin. Burkard Bovensiepen sai oikeudet käyttää nimeä ja aloitti BMW merkkisten autojen virittämisen, menestyttyään ensin osakemarkkinoilla. Alpinan nykyisinkin tunnettu tavaramerkki ja logo lanseerattiin vuonna 1967. 1970 luvulla yritys oli jo kasvanut 70 henkilöä työllistäväksi yritykseksi, joka keskittynyt kaasuttimien ja sylinterinkansien avulla BMW mallien virittämiseen. Yrityksen kasvaessa muutti se nykyiseen sijaintiinsa Buchloen kaupunkiin.
1968-1977 välisenä aikana Alpina menestyi hyvin kilparadoilla. 1970 Alpinan kilpatalli voitti European Touring Car mestaruuden, Saksan mäkiajomestruuden (Grman Hillclimb Championship) sekä Span 24 tunnin kilpailun. Lisäksi menestystä tuli muissa luokissa radalla ja rallissa.
1988 Alpina vetäytyi kilpailutoiminnasta keskittyäkseen ajoneuvojen suunniteluun ja valmistukseen.
Alpinan muokkaamat BMW:t säilyttävät BMW:n antaman takuun kokonaisuudessaan. Luonteenomainen piirre Alpinan autoissa on niiden 20-puolaiset alumiinivanteet.
In case of emergency
In case of emergency (ICE) on tunniste, jonka avulla voidaan löytää hätätilanteeseen joutuneen henkilön kännykän puhelinluettelosta sen henkilön tiedot, jolle hätätapauksesta on ilmoitettava.
ICE-tunnisteen kehitti englantilainen sairaankuljettaja Bob Brotchie toukokuussa 2005. Hän alkoi levittää tietoa tunnisteesta.
Lontoon pommi-iskujen tapahduttua 7. heinäkuuta 2005 tunniste nousi suuren yleisön tietoisuuteen, kun pelastushenkilöstö etsi uhrien puhelimista omaisten numeroita juuri ICE-tunnisteella. ICE on levinnyt tehokkaasti ympäri Eurooppaa. Myös Pohjois-Amerikassa tiedotetaan tunnisteesta.
Yhteys lähiomaiseen on hätätapauksessa erityisen tärkeää, jos tällä lähiomaisella on hallussaan hätätilanteeseen joutuneen hoitamisen kannalta tärkeää tietoa. Tällaista tietoa voi olla esimerkiksi tieto sairauksista ja niiden lääkityksestä.
ICE:n voi kukin laatia itse omaan kännykkäänsä. Suositeltu käyttötapa on lisätä lähiomaisen yhteystietojen yhteyteen aakkostavan nimitiedon eteen kirjaimet ICE. Nykyisin myös useat älypuhelinvalmistajat ovat lisänneet käyttöjärjestelmiinsä mahdollisuuden avata ennalta asetetut hätäyhteystiedot ilman että puhelimen lukitsevaa suojakoodia on avattava.
ICE-koodien tallentamisesta yhteystietoihin ei kuitenkaan ole hyötyä silloin, jos puhelin on lukittu esimerkiksi pin-koodilla, jota pelastuslaitos ei pysty avaamaan. Mikäli puhelinta pitää lukittuna, voi tulostaa erityisen ICE-kortin, jota kannetaan lompakossa.
Edward Andersson
Edward Wilhelm Andersson (31. joulukuuta 1933 Helsinki – 14. kesäkuuta 2012 Kauniainen) oli suomalainen professori. Hän toimi Helsingin yliopiston julkisoikeuden professorina (ruotsinkielinen professuuri) vuosina 1965–1998. Andersson oli Kauniaisten kaupunginvaltuuston puheenjohtaja (RKP) 1977–2003, ja sen jälkeen varapuheenjohtaja. Hän oli myös Veronmaksajain keskusliiton puheenjohtaja vuosina 1996–2007.
Andersson oli Nokian hallituksen jäsen 1973–2000 ja Nordea AB:n vuoteen 2003. Hän oli yksi Nokian suurimmista yksityisistä osakkeenomistajista. Jäädessään eläkkeelle vuoden 1999 alusta hän lahjoitti yliopistolle noin 10 miljoonan markan arvosta Nokian osakkeita. Lahjoituksen tuotolla on tarkoitus perustaa oikeustieteelliseen tiedekuntaan ruotsinkielinen opetusvirka (professori tai yliopistonlehtori).
Vuonna 1993 Edward Andersson oli jäsenenä valtakunnanoikeudessa sen käsitellessä Kauko Juhantaloon kohdistettua syytettä. Andersson jätti tuomioon eriävän mielipiteensä; hän olisi tuominnut Juhantalon lievempään rangaistukseen vain osasta syytteitä.
Suomen Lakimiesliitto myönsi hänelle K. J. Ståhlberg -mitalin vuonna 2005.
Voodoo You
Voodoo You on suomalaisen Zero Nine -yhtyeen kuudes levy. Se julkaistiin vuonna 1988 ja CD-muodossa 2003.
Komin aarniometsät
Komin aarniometsät on Pohjois-Uralilla Komin tasavallassa Venäjällä sijaitseva UNESCOn maailmanperintökohde, joka on Euroopan suurin aarniometsä. Metsien pinta-ala on 32 800 neliökilometriä. Kohde koostuu kahdesta luonnonsuojelualueesta, Petšoro-Ilytšin luonnonpuistosta ja Jugyd van kansallispuistosta.
Maailmanperintökohteeksi aarniometsät valittiin vuonna 1995, Venäjän ensimmäisenä maailmanperintökohteena. Tämä tunnustus toi kohteeseen lisärahoitusta ulkomailta ja säästi sen ranskalaisen HUET Holding -yhtiön suunnittelemilta hakkuilta. Alueen luonto on silti laittomien hakkuiden ja kullankaivun uhkaama.
Komin aarniometsät kuuluvat pohjoiseen havumetsävyöhykkeeseen taigaan. Yleisimmät puulajit ovat siperiankuusi, siperianpihta ja siperianlehtikuusi.
Alueellinen hallitus ja kaivosyhtiöt ovat yrittäneet muuttaa maailmanperintökohteen rajausta siten, että kullankaivuun soveltuvat osat rajattaisiin suojelun ulkopuolelle. Komin korkein oikeus on kuitenkin hylännyt nämä aloitteet.
Park Ji-seong
Park Ji-Sung (hangul 박지성, hanja 朴智星, "Bak Ji-seong", kirjoitetaan myös "Park Ji-Sung"; s. 25. helmikuuta 1981 Suwon, Etelä-Korea) on uransa lopettanut eteläkorealainen jalkapalloilija, joka nykyisin toimii Manchester Unitedin seuran suurlähettiläänä. Pelipaikaltaan hän on keskikenttäpelaaja.
Park aloitti ammattilaisuransa vuonna 2000, kun hän teki sopimuksen Japanin J. Leaguen 2. divisioonassa pelanneen Kyoto Purple Sangan kanssa. Park nousi nopeasti joukkueensa parhaimmistoon. Hänen nousunsa kansainvälisen tason huipulle tapahtui vuoden 2002 MM-kisoissa, joissa hän teki Portugalia vastaan käydyssä alkusarjan ottelussa voittomaalin. MM-kisojen jälkeen Park seurasi Etelä-Korean jalkapallomaajoukkueen valmentajaa Guus Hiddinkiä PSV Eindhoveniin. Hänen ensimmäinen kautensa Eindhovenissa oli pettymys, mutta vuonna 2003 hän alkoi tottua Eredivisien pelityyliin. Kaudelle 2004–2005 Eindhoven menetti Arjen Robbenin Chelseaan, jolloin Park sai lisää vastuuta ja teki muun muassa maalin Mestarien liigan välierässä AC Milania vastaan. Heinäkuussa 2005 Park solmi neljän vuoden sopimuksen Manchester Unitedin kanssa. Heinäkuussa 2012 Park siirtyi Queens Park Rangersiin kolmen vuoden sopimuksella. Siirtosumma oli 2 miljoonaa puntaa.
Park pelasi ensimmäisen maaottelunsa vuonna 2000. Hän on edustanut Etelä-Koreaa Sydneyn olympialaisissa sekä vuosien 2002, 2006 ja 2010 MM-kisoissa.
Eyes on the Rear View Mirror
Eyes on the Rear View Mirror on hard rock -yhtye Zero Ninen vuonna 2006 julkaisema kokoelma-albumi, joka käsittää 18 kappaletta yhtyeen uran varrelta. Vanhin kappale on vuodelta 1980 ja uusimmat edelliseltä "N. E. Files" -levyltä.
Markku Pohjola (Nordea)
Markku Pohjola (s. 1948) on Nordean varakonsernijohtaja ja vuonna 2002 perustetun Konserniprosessit ja -teknologia -yksikön johtaja, Nordean Suomen maajohtaja, Nordea Pankki Suomi Oyj:n toimitusjohtaja ja Nordea Bank AB (publ) Group Executive Managementin jäsen.
Pohjola on koulutukseltaan kauppatieteiden maisteri.
Hän on hallituksen jäsenenä: Nordea Pankki Suomi, Nordea Bank Sverige, Nordea Bank Danmark, Nordea Bank Norge, OMX AB (2000–), Eläkevakuutusyhtiö Varma ja Suomen keskuskauppakamari, sekä Elinkeinoelämän valtuuskunnan EVAn ja Elinkeinoelämän tutkimuslaitoksen ETLAn varapuheenjohtaja, ja Luottokunnan hallintoneuvoston jäsen. Hallituksen puheenjohtajana hän on kansainvälisen kauppakamarin (ICC) Suomen osastolla.
Markku Pohjola
Markku Pohjola -nimisiä henkilöitä ovat ainakin:
Jugoslaavit
Jugoslaavit (kirjaimellisesti "eteläslaavit") oli entisen Jugoslavian alueella käytössä ollut slaavilaisen kansallisuusryhmän nimitys. Vuoden 2002 väestönlaskennassa 49 881 Serbiaan kuuluvan Vojvodinan ja 80 721 koko Serbian asukkaista ilmoitti olevansa kansallisuudeltaan jugoslaaveja.
Jugoslaavit-nimitystä alettiin käyttää Itävalta-Unkarin hallitseman Balkanin osan slaaviasukkaista 1800-luvun lopulla. Ensimmäisen maailmansodan jälkeen syntyi Serbien, kroaattien ja sloveenien kuningaskunta ja vuonna 1929 kuningas Aleksanteri I kaappasi vallan, ryhtyi hallitsemaan diktaattorina, muutti valtion nimen Jugoslaviaksi ja julisti serbien, kroaattien ja sloveenien olevan yhden suuren jugoslaavien kansan heimoja, jopa serbokroaattisloveenin kielen nimeksikin vaihdettiin jugoslaavi. Aleksanterin murhan jälkeen 1934 ryhdyttiin jälleen käyttämään vanhaa etnistä jakoa, mutta jotkut ihmiset jatkoivat jugoslaavi-nimityksen käyttämistä. Sosialistisen Jugoslavian politiikka tunnusti vuonna 1944 maan etnisen monimuotoisuuden, mutta tästä huolimatta jotkut ihmiset tunnustautuivat jugoslaaveiksi ja pitivät kaikkia jugoslaaveja yhtenä suurena kansana.
Vuoden 1971 väestönlaskennassa koko Jugoslavian väestöstä 273 077 eli 1,3 % ilmoitti kansallisuudekseen jugoslaavin ja vuonna 1981 1 219 024 eli 5,4 %. Vuonna 1991 239 777 eli 5,51 % Bosnia ja Hertsegovinan asukkaista ja 4,25 % Montenegron asukkaista ilmoitti kansallisuudekseen jugoslaavin.
Luettelo Suomen huvipuistoista ja tivoleista
Tässä luettelossa ovat kaikki Suomen huvipuistot ja tivolit.
Nokkakiven huvipuisto
Nokkakiven huvipuisto on huvipuisto, joka avattiin Laukaan Lievestuoreella kesällä 2007. Puisto sijaitsee Jyväskylän ja Joensuun välisen valtatie 9:n varrella, noin 20 km Jyväskylästä itään. Puiston omistaa Bellingham Oy.
Puisto muistuttaa ulkoasultaan 1900-luvun alun viktoriaanista huvipuistoa vehreine puutarhoineen ja vanhantyylisine rakennuksineen. Pensaista tehty labyrintti on ainoa täysikokoinen kasveista tehty labyrintti Suomessa. Hurjempia laitteita ovat muun muassa Round Up ja Suomen ainoa kiinteässä huvipuistossa pyörivä Miami. Laitteita on tullut vuosittain lisää ja kesällä 2010 huvipuisto laajeni viereisen metsän suuntaan. Kaudella 2012 laajennukset jatkuvat Mörkömetsä-nimisen uutuuskohteen myötä. Kauden 2013 uutuus taas on kummitusjuna, joka on puiston omaa tuotantoa.
Nokkakiven kummitusjuna on kokonaan kivestä rakennettu linna. Sen sisällä on Särkänniemen puretun kummitusjunan rata ja vaunut. Kummitusjunan suunnittelusta vastasi Markku Hakola.
Nokkakiven Huvipuistoon kuuluu myös vieressä oleva Sirkusmaailma, jossa on iso pelihalli, peliautomaattimuseo, sirkusmuseo sekä lapsille suunnattu minihuvipuisto. Sirkusmaailmassa voi pelata vanhoja pelikoneita, ilmakiekkoa, ampumapelejä ja biljardia. Minihuvipuistossa on pienoiskaruselleja, keinuautomaatteja, rakettisimulaattori, pallomeri, naurutalon peilejä ja toimivia huvipuistolaitteiden pienoismalleja. Lisäksi varastoituna Cortina Jet Tykkimäeltä ostettuna.
Leveäkaistatie
Leveäkaistatie on yksiajoratainen tie, jonka ajokaistat ovat normaalia leveämmät. Tyypillisen 3,5–4 metriä leveän ajokaistan sijaan leveäkaistatiellä saattaa olla esimerkiksi 5,5 metriä leveät ajokaistat.
Suomeen leveäkaistateitä on rakennettu 1990-luvun alusta alkaen. Ensimmäinen leveäkaistainen tie otettiin käyttöön vuonna 1993. Niitä on kuitenkin sangen vähän, vain noin 120 kilometriä. Valtatie 4 on Haukiputaalla Oulun pohjoispuolella leveäkaistainen moottoriliikennetie. Valtatie 6:lla on useita eri leveäkaistaosuuksia, joista uusin on vuonna 2004 valmistunut Koskenkylästä Korialle vievä tieosuus. Myös valtatie 9:llä Liedosta Auraan on leveäkaistatieosuus, samoin kuin valtatie 12:lla Lahden ja Kouvolan välillä, tie on samalla myös moottoriliikennetie.
Lain mukaan ajoneuvoa tulee kuljettaa aivan ajoradan oikeassa reunassa, mutta monet autoilijat ajavat leveäkaistateillä keskiviivan tuntumassa. Tiehallinto onkin lisännyt joillekin keskikaiteellisille tieosuuksille "Aja oikealla" -opastetauluja, mutta ne eivät kuitenkaan ole vaikuttaneet ajokäyttäytymiseen.
Perinteiseen kaksikaistaiseen tiehen verrattuna leveäkaistatien liikenneturvallisuus ei ole parempi, sillä ne eivät poista nokkakolarin riskiä. Turvallisuus ei kuitenkaan ole myöskään perinteistä tietä huonompi. Uusia leveäkaistateitä ei enää suunnitella, vaan jatkossa Tiehallinto keskittyy keskikaiteellisten ohituskaistateiden rakentamiseen.
Edellä kulkevan ohittaminen leveäkaistatiellä on sallittua myös kohdatessa vastaantulevaa liikennettä, mikäli tien keskiviivaa ei ylitetä. Ohittaminen on sallittua myös keltaisen sulkuviivan kohdalla, ellei sitä ole erikseen siinä kohtaa liikennemerkillä kielletty, jolloin ohittaa saa vain kaksipyöräisen ajoneuvon. Vastaantulevien kaistaa saa käyttää ohitukseen mikäli se on vapaa, eikä ylitetä keltaista sulkuviivaa.
Rovastikunta
Rovastikunta () on Suomen evankelis-luterilaisessa kirkossa hiippakunnan hallinnollinen osa. Hiippakunnan seurakunnat kuuluvat rovastikuntiin, jotka ovat seurakuntaa suurempia hallinnollisia hiippakunnan yksiköitä. Kussakin rovastikunnassa on 3–13 seurakuntaa. Vuonna 2013 Suomessa oli 66 rovastikuntaa.
Rovastikunnan merkitys on varsin vähäinen. Sillä on suurempi merkitys hiippakunnalle kuin seurakunnille.
Tuomiokapitulin ja piispan apuna rovastikunnan hallinnossa on lääninrovasti. Lääninrovastina toimii joku rovastikunnan seurakuntien kirkkoherroista, tuomiorovastina toimii tuomiokirkkoseurakunnan kirkkoherra. Hiippakunnan tuomiokapituli nimittää lääninrovastiksi jonkun kolmesta vaalissa eniten ääniä saaneesta kirkkoherrasta. Toimikausi on kuusi vuotta. Lääninrovastin vaalissa ovat äänivaltaisia rovastikunnan papit ja lehtorit.
Rovastikunnalla ei ole muuta pakollista hallintoa kuin lääninrovasti ja lääninrovastin vaali. Tosin eräät muutkin hiippakunnalliset vaalit toimitetaan rovastikunnittain (piispan, kirkolliskokousedustajien ja hiippakuntavaltuuston jäsenten vaalit).
Rovastikunnan seurakunnilla voi olla rovastikunnittain järjestettyä yhteistyötä. Muilta osin rovastikunnan toiminta pelkistyy lääninrovastin toimivaltaan. Lääninrovasti
Suomen Tivoli
Suomen Tivoli on Suomen suurin kiertävä tivoli. Sen historia alkaa vuodesta 1888, ja sen keskuspaikka sijaitsee Tuusulassa.
Merimies Johan Grönroos anoi 1888 luvan ampumateltalle, silhuettikuvien esittämiselle, onnenpeleille ja taito- ja voimailunäytöksille. Hän pystytti tivolinsa Keravalle, hankki kinematografin ja karuselleja. Hänet pidätettiin 1905 venäläisvastaisesta toiminnasta, jolloin hänen poikansa J. A. F. Grönroos eli Jaffu otti tivolin johdon. Hän otti nimekseen Sariolan.
Tivoli pystytettiin Keravalle. Vuosisadan alkuvuosikymmenet tivolin toiminnoista tärkeä oli elokuvien esittäminen. 1920- ja 1930-luvuilla tivoliin hankittiin maailmanpyörä ja karuselli. Onni Suurosen "Surmanajopönttö" tuli tunnetuksi vaarallisuudestaan. "Jaffu" Sariola osti 1921 venäläiseltä emigrantilta Keravalta Sariolanmäen kiinteistön, johon tivolin toiminta keskittyi 35 vuotta. Aiemmin tivolin vetonauloina olleet kissapedot ja muut villieläimet kiellettiin lainsäädännöllä. Sotavuosina 1942–1944 Suomen Tivolin Karhumäen Tivoli toimi armeijan alaisuudessa Karhumäessä viihdyttämässä sotilaita lähellä etulinjaa. Karhumäen Tivoli oli pystytetty vanhan venäläisen huvipuiston paikalle. Esiintyjät kiersivät myös muiden viihdytysjoukkojen tapaan lähes rintamalle.
Vuosina 1949–1951 Jaffu Sariolalla oli Sirkus Sariola, mutta sirkus jouduttiin 1952 lopettamaan 50 prosentin huviveron vuoksi, ja jäljelle jäi Suomen Tivoli. 1950–1970 Jaffun poikien Unton Suomen Tivoli ja Matin Tivoli Sariola, vakiinnuttivat asemansa huviverosta huolimatta. Jaffu Sariola kuoli auto-onnettomuudessa kolarissa 1967. Unto Sariola kuoli 1970, ja hänen vaimonsa Ailakki eli "Mami" alkoi johtaa tivolia.
Huviveron poistuttua Suomen Tivoli alkoi kasvaa 1980- ja 1990-luvuilla, ja vuonna 1988 järjestettiin 100-vuotisjuhlakiertue. Laman aikana Suomen Tivolin yhtiömuoto vaihtui kommandiittiyhtiöstä osakeyhtiöksi, ja Jyrki Sariolasta (1951–2011) tuli toimitusjohtaja 1994. Kun arvonlisävero luotiin, tivolit ja sirkukset saivat poikkeusasetuksella alhaisemman kuuden prosentin arvonlisäveron yleisen 22 prosentin sijasta. 
Lama koetteli myös Suomen Tivolia, mutta se valittiin Tuusulan Yrittäjien vuoden yritykseksi 150 jäsenyrityksen joukosta. Vuosina 1995–1996 tapahtui käänne parempaan ja kasvatti kävijämääräänsä, joka on noin 500 000 kävijää vuodessa. Suomen Tivolin pitkäaikainen johtaja, tivolihistorian grand old lady Ailakki Sariola kuoli Helsingissä 76-vuotiaana syyskuussa 1997. Hän oli aloittanut varsinaisen tivoliuransa käärmetanssijattarena.
Suomen Tivolin 110-vuotisjuhlavuotta vietettiin 1998, jolloin tehtiin tivolin suurin laitehankinta: maailman suurin perävaunujen päälle rakennettava maailmanpyörä. Hankinta osoittautui yleisömenestykseksi.
Suomen Tivoli sai kansainvälistä arvostusta vuonna 2002, jolloin Jyrki Sariolalle myönnettiin Italiassa tivolialan "Oscar", Kultainen poni -palkinto. Suomen Tivolin johtajana toimii Jyrki Sariolan jälkeen hänen tyttärensä Lulu Sariola.
Suomen Tivolilla on ollut myös monia muita laitteita, jotka ovat ajan myötä poistuneet uusien tieltä.
Sigismund (burgundit)
Pyhä Sigismund (kuoli 524) oli burgundien kuninkaan Gundobadin poika ja hänen seuraajansa burgundien kuninkaana 516–523. Katolinen kirkko teki hänestä myöhemmin pyhimyksen.
Burgundit ja siten myös Gundobad olivat areiolaisia kristittyjä, mutta Sigismund lähti Viennen piispan Pyhän Avituksen oppiin ja kääntyi katoliseen uskoon. Hän perusti luostareita ja hänen toimintansa johti sittemmin monien burgundien kääntymiseen katolisiksi, vaikkakin suurin osa pysyikin areiolaisina aina valtakunnan romahdukseen saakka.
Vuonna 501 Gundobadin murhautettua veljensä Godegiselin nousi Sigismund hänen vallanperijäkseen. Hänestä tuli kuningas 516, ja hänen politiikkansa seurasi edeltäjien jalanjälkiä. Paljon voimakkaampi naapurivalta frankit uhkasivat burgundeja, ja Sigismund yritti lepytellä heitä naimakaupoilla. Hän murhautti myös poikansa oltuaan tyytymätön tähän. Välillä hän saattoi tulla katumapäälle teoistaan ja vetäytyä luostariin.
Vuonna 523 frankit hyökkäsivät Klodvigin poikien johdolla. Voitokkaat frankit tuhosivat burgundien sotajoukot, mutteivät vielä pystyneet miehittämään maata. Sigismund saatiin kiinni ja vietiin frankkien maille, jossa hänet teloitettiin seuraavana vuonna. Burgundit pitivät häntä marttyyrina. Sigismundin luut tuotiin myöhemmin esille ja niille rakennettiin alttari. Myöhemmin hänestä tuli pyhimys.
Sigismundin jäätyä kiinni joukkojen johto siirtyi hänen veljelleen Godomarille (myös Gundomar), josta tuli burgundien kuningas. Hän kykeni pidättelemään frankkien lopullista voittoa vielä vuosikymmenen verran.
Osoite (täsmennyssivu)
Osoite tarkoittaa seuraavia asioita:
Eurooppalainen elokuva
Eurooppalainen elokuva käsittää kaikki kaikissa Euroopan maissa tehdyt elokuvat. Eurooppalaisen elokuvan historia on pitkä, sillä elokuva keksittiin Ranskassa, jossa tehtiin ja näytettiin myös ensimmäiset elokuvat.
Eurooppalainen elokuva on tuottanut kuuluisia elokuvaklassikkoja, kuten Cherbourgin sateenvarjot tai Polkupyörävaras. Eurooppalaisen elokuvan parista on myös noussut runsaasti maailmankuuluja ohjaajia, mm. Vittorio de Sica, Rainer Werner Fassbinder, Roberto Rossellini, Federico Fellini, Ingmar Bergman, Lars von Trier, Aki Kaurismäki ja Fritz Lang. Moni maailmanluokan tähti on myös aloittanut ja tai peräti luonut uransa eurooppalaisissa elokuvassa, näitä ovat mm. Brigitte Bardot, Catherine Deneuve, Sophia Loren, Marcello Mastroianni, Alain Delon ja Romy Schneider. Voidaankin sanoa, että toisen maailmansodan jälkeinen aika aina 1970-luvulle asti oli eurooppalaisen elokuvan kulta-aikaa.
Tyypillistä eurooppalaiselle elokuvalle verrattuna yhdysvaltalaiseen elokuvaan on vapaamielisyys elokuvissa esiintyvää alastomuutta ja seksuaalisuutta kohtaan mutta vähemmän vapaamielinen elokuvissa esiintyvää väkivaltaa kohtaan. Yhdysvalloissa eurooppalaista elokuvaa näytetään muiden ulkomaisten elokuvien tavoin yleensä taide-elokuvateattereissa.
Joitain huomattavia eurooppalaisen elokuvan liikkeitä ovat saksalainen ekspressionismi, italialainen neorealismi, ranskalaisen elokuvan uusi aalto, Uusi saksalainen elokuva ja Dogma 95.
Eurooppalaiselle elokuvalle on oma palkintonsa, European Film Awards.
Strelna
Strelna (; aikaisemmin suomeksi myös "Nuolijoki") on Pietariin kuuluva taajama Venäjällä. Se sijaitsee Nuolijoen suulla Suomenlahden etelärannalla 19 kilometriä Pietarin keskustasta lounaaseen. Hallinnollisesti Strelnan kunta kuuluu Pietarhovin piiriin. Pietari–Veimar-radalla on samanniminen paikallisliikenteen rautatieasema. Asukkaita on 12 500 henkeä (vuonna 2010).
Vuoden 1499/1500 Novgorodin Vatjan viidenneksen verokirjassa mainitaan useita Nuolijoen suulla sijainneita kyliä, jotka kuuluivat tuolloin Pähkinälinnan läänin Tuutarin pogostaan. Vuonna 1637 Inkerinmaan kenraalikuvernööri Johan Skytte perusti paikalle Strelnanhovin moision. Pietari I:n aikana ryhdyttiin rakentamaan Strelnan palatsi- ja puistoaluetta. Vuoteen 1917 saakka se kuului Venäjän keisariperheen jäsenille.
Vuosina 1756–1763 Strelnan itäpuolelle rakennettiin Kolminaisuuden luostari (Troitse-Sergijeva pustyn). 1700-luvun lopulla seudulle perustettiin saksalaisia siirtokuntia. Vuonna 1857 Strelnan kautta rakennettiin Pietarista Oranienbaumiin johtanut rautatie. 1800-luvun lopulla seudulle syntyi pietarilaisten huvila-asutusta. Tyrön luterilaiseen seurakuntaan kuuluneita inkerinsuomalaisia sekä ortodoksisia inkerikkoja asui 1900-luvulle saakka Halosin (), Kanasin (), Kirppulan (), Mielisin (), Pohjoisin () ja Vihkolan () kylissä.
Strelnan palatsi- ja puistokokonaisuus käsittää Pietari I:n puisen palatsin sekä moneen kertaan uudistetun Konstantinin palatsin, jonka rakentamiseen osallistuivat 1700- ja 1800-luvun kuluessa mm. arkkitehdit Niccolo Michetti, Jean-Baptiste Le Blond, Bartolomeo Rastrelli, Andrei Voronihin, Andrei Stackenschneider ja Aleksandr Brjullov. Lisäksi siihen kuuluu 1700-luvun alussa perustettu Strelnan puisto, jonka pinta-ala on yli 140 hehtaaria, sekä 1830–1840-luvuilla rakennettu Orlovin puisto (noin 19 hehtaaria).
Orlovin palatsi tuhoutui ja monet muut Strelnan rakennukset ja puistot kärsivät suuria vahinkoja toisen maailmansodan saksalaismiehityksen aikana. Sodan jälkeen Konstantinin palatsissa toimi Leningradin arktinen opisto, mutta 1990-luvulla se jäi tyhjilleen rappeutumaan. Vuosina 2001–2003 restauroitu palatsi toimii nykyään kongressikeskuksena, jossa vuonna 2006 järjestettiin G8-maiden johtajien huippukokous.
Konstantinin palatsi, Kolminaisuuden luostari, Mihailovka ja Znamenka ovat Unescon maailmanperintökohteita.
Nykyään Strelnassa toimivat ruotsalaisen Electroluxin pesukonetehdas ja Bosch-Siemensin jääkaappitehdas. Vuonna 2006 ryhdyttiin rakentamaan Neudorfin erityistalousaluetta, jonne odotetaan paljon uusia investointeja.
Ada Air
Ada Air oli albanialainen lentoyhtiö. Se perustettiin Tiranassa 1991. Yhtiö aloitti lennot Bariin 5. helmikuuta 1992. Lentoyhtiön omistivat sen perustajat Julien Roche (50 %) ja Marsel Skendo (50 %). Ada Air lopetti toimintansa vuonna 2007.Lentoja järjestettiin myös Ateenaan ja Pristinaan.
Nuolijoki
Nuolijoki () on Suomenlahteen laskeva joki Leningradin alueella ja Pietarin kaupungissa Venäjällä. Sen pituus on 34 kilometriä ja valuma-alueen laajuus 155 neliökilometriä.
Joki saa alkunsa Inkerin ylängöltä Hatsinan piirin Tervolan (ven. "Tervolovo") taajaman luota sekä Lomonosovin piirin Kuippinan lähellä sijaitsevista lähteistä. Se virtaa mutkitellen kohti pohjoista ja laskee Suomenlahteen Pietariin kuuluvan Strelnan taajaman alueella. Joen leveys on 8–10 metriä ja syvyys 1,0–1,2 metriä. Keskijuoksulta lähtien se virtaa 150–250 metriä leveässä laaksossa.
Nuolijoen valuma-alue sijaitsee Leningradin alueen Hatsinan ja Lomonosovin piireissä sekä Pietarin Pietarhovin piirissä. Se rajoittuu idässä Kikenkajokeen ja lännessä Pietarhovin suihkulähteitä ruokkivaan vesijohtoon. Tärkeimmät sivujoet ovat Mustajoki (ven. "Tšornaja") ja Karhulanpuro ("Karginski"). Yläjuoksulle on rakennettu kalanviljelyaltaita. Joen vesi on hyvin mineraalipitoista ja melko saastunutta.
Jerry Bruckheimer
Jerome Leon ”Jerry” Bruckheimer (s. 21. syyskuuta 1943) on yhdysvaltalainen televisio- ja elokuvatuottaja. Hän syntyi Detroitissa, Michiganissa Saksasta tulleille juutalaisvanhemmilleen. Hänen tuotantoaan ovat muun muassa C.S.I.-sarjat, "Amazing Race" -realitysarja sekä elokuvat "Kuningas Arthur", "Pirates of the Caribbean" -sarja, "Top Gun", "Beverly Hills kyttä", "Pahat pojat", "National Treasure" ja "Armageddon".
Pohjalaiset
Pohjalaiset on nimitys Pohjanmaan asukkaille yhtenä suomalaisten heimoista. Pohjalaiset voidaan edelleen jakaa keski- ja pohjoispohjalaisiin sekä eteläpohjalaisiin. Pohjanmaan asukkaita ovat myös Pohjanmaan historiallisessa maakunnassa asuvat suomenruotsalaiset.
Pohjanmaan varhaisin asutus sijoittui kivikaudella silloiselle rannikolle, joka nykyisin on jäänyt alueen jokien keskijuoksulle. Myös pronssi- ja varhaisrautakautisesta asutuksesta on Pohjanmaalla runsaasti arkeologista tietoa. Keskisellä rautakaudella (noin 400 - 800 jaa.) Vaasan ympäristössä kukoisti vauras asutus, joka myöhemmin ilmeisesti hävisi tai taantui. Historiallisen ajan alkuaikoina Pohjanmaalla asuivat rinnakkain saamelaiset ja todennäköisesti Satakunnasta lähtöisin olleet suomenkieliset uudisasukkaat. Vuoden 1100 tienoilla karjalaiset levittivät asutuksensa Pohjanmaan pohjoisosassa aina meren rannalle saakka. 1200-luvun tienoilla rannoille ilmaantui ruotsalaista väestöä, joka työnsi itämerensuomalaista asutusta sisämaahan päin. Sittemmin Pohjanmaalle siirtyi myös hämäläistä väkeä ja 1530-luvulta savolaisia kaskenpolttajia kiilana Pohjanlahden rannikkoseudulle saakka.
Pohjalaisille kehittyi 1800-luvulla omalaatuinen kulttuuri, johon olennaisena osana kuuluvat voimakas talonpoikainen itsetunto ja varsinkin Keski- ja Etelä-Pohjanmaalla kansanmusiikki ja rakennustaide.
Pohjalaismurteet jakautuvat eteläpohjalaiseen murteeseen sekä keski- ja pohjoispohjalaisiin murteisiin. Näiden murrealueiden sisällä on lisäksi vielä omia vivahteita, esimerkiksi Etelä-Pohjanmaalla sanat ilma, lähdetään, noin pieni ja jotta ovat Kurikassa "ilima", "lähäretähän", "nuon pieni" ja "jotta", kun taas Kauhavalla "ilama", "lähärethän", "nuan piäni" ja Lapualla "notta" ja niin edelleen pieniä eroavaisuuksia. Pienitäryinen r-äänne on Jalasjärven erikoispiirre, eikä sitä esiinny missään muualla eteläpohjalaisen murteen alueella.
Kaarlo Hännisen "Kansakoulun maantieto ja kotiseutuoppi yksiopettajaisia kouluja varten" vuodelta 1929 sanoo pohjalaisista seuraavaa: ""Pohjalaiset ovat erikoinen heimohaara, joka näyttää syntyneen hämäläisten, savolaisten ja ruotsalaisten sekoittumisen kautta. Pohjalaiset ovat tarmokkaita, urhoollisia, tulisia ja kerskailevaisia. He ovat kestäviä maantyössä ja taitavia käsitöissä.""
Los Angelesin filharmonikot
Los Angelesin filharmonikot () on yhdysvaltalainen Kalifornian Los Angelesissa toimiva sinfoniaorkesteri. Vuodet 1964–2003 sen kotisalina toimi Dorothy Chandler Pavilion Los Angelesin Musiikkikeskuksessa. Orkesteri siirtyi Frank Gehryn suunnittelemaan samassa keskuksessa toimivaan Walt Disney -konserttisaliin vuonna 2003. Kesäisin orkesteri soittaa ulkoilmakonserteissa Hollywood Bowlissa.
Orkesterin perusti vuonna 1919 William Andrews Clark, Jr. Walter Henry Rothwellin toimiessa kapellimestarina. Samana vuonna oli myös orkesterin ensikonsertti,
Orkesteria ovat sittemmin johtaneet Artur Rodzinski (1929–1933), Otto Klemperer (1933–1939), Eduard van Beinum (1956–1959), Zubin Mehta (1962-1978), Carlo Maria Giulini (1978–1984) ja André Previn (1985–1989). Vuodesta 1992 lähtien Esa-Pekka Salonen on ollut orkesterin taiteellinen johtaja ja pääkapellimestari. Salosen johdolla orkesteri on soittanut mm. seuraavien säveltäjien ensiesityksiä: John Adams, Franco Donatoni, William Kraft, Witold Lutosławski, Magnus Lindberg, Bernard Rands, Kaija Saariaho, Rodion Shchedrin, Steven Stucky, Tan Dun, Augusta Read Thomas ja hänen omia teoksiaan.
Vuonna 2008 Gramophone valitsi Los Angelesin filharmonikot maailman kahdeksanneksi parhaaksi sinfoniaorkesteriksi.
Hullabaloo
Hullabaloo on rockyhtye Musen kokoelmalevy, joka julkaistiin vuonna 2002. Se sisältää kaksi levyä, joista ensimmäinen sisältää yhtyeen aikaisemmilla singleillä julkaistuja b-puolia ja toinen livemateriaalia Pariisin 'Le Zenith' -konsertista lokakuulta 2001. Samoihin aikoihin yhtyeeltä julkaistiin myös tupla-DVD.
TV3
TV3 on Viasatin televisiokanava. Kohdemaina ovat Baltian maat ja Pohjoismaat. Ensimmäinen TV3-kanava käynnistettiin uudenvuodenaattona vuonna 1987. Se mursi sittemmin monopolin, joka oli Skandinavian kielisten ohjelmien lähetyksessä.
Alussa kaikki Skandinavian maat jakoivat saman TV3-kanavan. Erilliset kanavat Tanskalle ja Norjalle aloitettiin pian, ja lopulta kaikilla oli oma kanavansa. 1990-luvulla TV3 laajeni Baltian maihin. Laajetessaan uusille markkina-alueille kanavat eivät ottaneet TV3-nimeä, vaikkakin ne pohjautuivat erittäin paljon TV3-malliin. Suomessa ei lähetetä TV3:a, sillä sen paikka on varattu MTV3:lle. Lyhennettä TV3 tosin käytettiin MTV3:n edeltäjästä Kolmoskanavasta esimerkiksi lehtien ohjelmatiedoissa.
Muuttuja (matematiikka)
Muuttuja eli variaabeli on matemaattisessa lausekkeessa esiintyvä symboli, jolle voidaan antaa eri lukuarvoja. Sen vastakohta on vakio, jolla on yksi kiinteä lukuarvo. Tavallisesti muuttujaa merkitään matematiikassa kirjaimilla x:stä alkaen. Sovellettaessa matematiikkaa esimerkiksi fysiikassa muuttujaa merkitään yleensä sen suureen tunnuksella, joka halutaan selvittää.
Yhtälöitä ratkaistaessa pyritään selvittämään muuttujien lukuarvot.
Esimerkkejä:
Vanhan perinteen mukaan aakkosten alkupään kirjaimia käytetään yleensä kuvaamaan tunnettuja suureita tai vakioita ja loppupään kirjaimia tuntemattomia suureita tai muuttujia.
1. Joskus sanotaan, että suosituspaino kiloina on suunnilleen henkilön pituus sentteinä miinus sata. Siis formula_4, jos "f":llä merkitään suosituspainoa ja "x":llä henkilön pituutta. Tällöin 180-senttisen suosituspaino kiloina olisi formula_5.
2. Toisen asteen yhtälö
voidaan esittää kahden lausekkeen tulona
Yhtälö toteutuu periaatteessa, kun jompikumpi tai molemmat lausekkeista x – 1 ja x – 2 saavat arvon nolla. Käytännössä jälkimmäinen vaihtoehto ei tule kysymykseen, koska muuttuja voi saada vain yhden arvon kerrallaan. Eli yhtälön ratkaisuna saadaan x = 1 tai x = 2. Ratkaisu x = yksi ja x = 2 ei ole mielekäs.
Matematiikassa voidaan esimerkiksi määritellä muuttuja "y" muuttujan "x" funktiona kaavalla formula_8. Tällöin muuttuja "x" on "riippumaton" (sille voidaan antaa erilaisia arvoja) ja muuttuja "y" on "riippuva" (sen arvo määräytyy "x":n arvon perusteella).
Tilastotieteessä ja kokeellisissa ja havainnollisissa tieteissä näitä termejä käytetään aavistuksen eri tavalla kuin matematiikassa.
Niissä usein selitetään yhden muuttujan vaihteluita toisten muuttujien vaihtelun avulla, esimerkiksi havainnoidaan, miten pitkälti kunkin suomalaisen paino selittyy hänen pituudellaan (tai sukupuolellaan). Tuloksena voi olla esimerkiksi malli: formula_9, missä "y" on henkilön paino kiloina, "x" on pituus sentteinä ja formula_10 kuvaa muiden tekijöiden vaikutusta. Muuttujaa "v" voi siis pitää joko satunnaistekijänä tai sitten muiden tekijöiden yhteisvaikutuksena.
Jääkiekon maailmanmestaruuskilpailut 1930
Jääkiekon maailmanmestaruuskilpailut 1930 olivat historian ensimmäiset varsinaiset jääkiekon maailmanmestaruuskilpailut; aiemmat kilpailut olivat ensisijaisesti olympiaturnauksia. Vuoden 1930 MM-kilpailut järjestettiin Chamonixissa Ranskassa, Wienissä Itävallassa sekä Berliinissä Saksassa.
Kilpailut alkoivat 31. tammikuuta ja päättyivät 10. helmikuuta. Niiden yhteydessä kilpailtiin myös euroopanmestaruuskilpailut, joiden voittaja kohtasi Kanadan, joka voitti maailmanmestaruuden yhdessä ottelussa.
Claudia Beni
Claudia Beni (s. 30. toukokuuta 1986) on kroatialainen pop-laulaja.
Claudia Beni on pienestä tytöstä pitäen kiertänyt esiintymässä ympäri Jugoslaviaa Mići rokeri -yhtyeessä, joka sittemmin vaihtoi nimensä muotoon "Teens". Kaikkiaan hän julkaisi yhtyeen kanssa kolme albumia 12-vuotiaana Beni osallistui ensimmäistä kertaa Kroatian Eurovision laulukilpailun karsintaan Doraan. Vuonna 2002 hän sai "Porin"-palkinnon ja erosi Teens-yhtyeestä, minkä jälkeen julkaisi nimeä "Claudia" kantaneen soololevyn, joka nousi korkealle myyntilistoilla. 17-vuotiaana hän edusti Kroatiaa vuoden 2003 Euroviisuissa kappaleella "Vise nisam tvoja" sijoittuen viidenneksitoista.
Yhdessä Ivana Banfićin kanssa Beni lauloi Kroatian jalkapallomaajoukkueen 2002 MM-kisojen kannustuslaulun "Hrvatice vas vole".
Viime hetkellä
Viime hetkellä on elokuvaohjaaja John Badhamin vuonna 1995 ensi-iltansa saanut jännityselokuva. Sen pääosissa ovat muun muassa Johnny Depp ja Christopher Walken.
Elokuva kertoo isästä, jonka tytär siepataan. Tytär luvataan takaisin, jos isä tappaa seuraavan 90 minuutin aikana läheisessä hotellissa oleilevan kuvernöörin.
Elokuvassa aika kuluu realistisesti: eli kun toiminta-aika kestää elokuvassa 90 minuuttia kestää se todellisuudessakin 90 minuuttia.
Ämpäri
Ämpäri eli sanko on sangallinen, tavallisesti kartiomaisesti alaspäin kapeneva avosuinen, ympyrälieriön muotoinen, erityisesti veden kanto- ja säilytysastia. Ämpärin ulkolaidalla voi olla v:n muotoinen uloke nesteen kaatamisen helpottamiseksi. Ämpärissä voi olla myös kansi. Suurta ämpäriä kutsutaan saaviksi.
Ämpärin yleisimmät koot ovat 10, 5 tai 3 litraa.
Ämpäreitä on tehty pellistä, sinkistä ja puusta. Peltiämpäri voi myös olla pinnoitettu emalilla. Nykyään ämpäreitä valmistetaan useimmiten muovista. Suomessa yksi suurista ämpärin valmistajista on Orthex.
Tom Ford
Tom Ford (s. 27. elokuuta 1961 Austin, Texas, Yhdysvallat) on yhdysvaltalainen muotisuunnittelija ja elokuvaohjaaja.
Hän syntyi Texasissa 1961, ja muutti nuorena New Yorkiin opiskelemaan taidehistoriaa, kunnes vaihtoi arkkitehtuuriin Parsonin suunnittelukoulussa New Yorkissa.
Vuonna 1986 Ford liittyi amerikkalaisen suunnittelijan Cathy Hardwickin suunnittelutiimiin, ja kaksi vuotta myöhemmin hänestä tuli suunnittelupäällikko Perry Ellisillä.
Vuoteen 1990 mennessä Ford oli muuttanut Milanoon ja liittynyt Guccin tiimiin, ja kahdessa vuodessa hän kipusi Guccin luovan suunnittelun johtoon.
Kun Gucci osti osake-enemmistön Yves Saint-Laurentista, Ford nimettiin johtavaksi suunnittelijaksi. Ford on sanonut että hänen menestyksensä salaisuus piilee hänen energiassaan, ja että hän nukkuu öisin vain noin kolme tuntia. Hänen julkkisfaneihin kuuluvat mm.Madonna, Bianca Jagger ja Trudie Styler.
Tom aiheutti pienen hämmennyksen mainostaessaan M7-tuoksuaan. Kampanjassa oli malli Samuel de Cubber täysin alastomana. Ford puolusti kampaanjaansa sanoen "Parfyymia käytetään iholla, joten miksi piilottaa vartaloa? M7-kampanja on todella aito, se on erittäin akateemisesti alaston. Minä halusin näyttää miehen joka kuvaa luonnollista ja rentoa kuvaa mieskauneudesta".
Ford pääsi myös otsikoihin sensaatiomaisella Gucci mainoksellaan jossa oli alaston nainen jonka bikinirajat oli vahattu G-kirjaimen muotoon. 2004 Ford lähti sopimusvaikeuksien takia Guccista.
Ford on ohjannut, käsikirjoittanut ja tuottanut elokuvat "A Single Man" (2009) ja "Yön eläimet" (2016).
Louis Clarke
Louis Alfred ”Pinky” Clarke (23. marraskuuta 1901 Statesville, Pohjois-Carolina – 24. helmikuuta 1977 Fishkill, New York) oli yhdysvaltalainen pikajuoksija. Vuonna 1923 hän voitti Johns Hopkinsin yliopiston riveissä sadalla jaardilla Yhdysvaltain yliopistomestaruuden. kesäolympialaisissa 1924 hän juoksi toisen osuuden olympiakultaa maailmanennätysajalla 41,0 voittaneessa 4 x 100 metrin viestijoukkueessa. Clarke kuoli 75-vuotiaana.
Trinidad ja Tobagon jalkapallomaajoukkue
Trinidad ja Tobagon jalkapallomaajoukkue edustaa Trinidad ja Tobagoa kansainvälisissä otteluissa. Trinidad ja Tobago on Karibianmeren alueen menestyneimpiä maita jalkapallossa. Maajoukkue on voittanut seitsemän kertaa Caribbean Cup -turnauksen, joka järjestetään alueen maiden välillä.
Vuonna 2006 maa selvitti ensimmäisen kerran tiensä jalkapallon MM-kisoihin. Tuolloin 1,1 miljoonan asukkaan Trinidad ja Tobagosta tuli väkiluvultaan pienin maa, joka on koskaan esiintynyt MM-kisoissa (vuonna 2018 Islanti selviytyi kisoihin vielä pienempänä maana).
Henry Russell (yleisurheilija)
Henry Argue ”Hank” Russell (15. joulukuuta 1904 – 9. marraskuuta 1986) oli yhdysvaltalainen yleisurheilija, joka voitti olympiakultaa 4 x 100 metrin juoksussa Amsterdamin olympialaisissa 1928 maailmanennätystä sivunneella ajalla 41,0 sekuntia. Hän juoksi viestissä ankkuriosuuden. Samoissa kisoissa hän selvisi sadan metrin juoksussa välieriin. Opiskellessaan Cornellin yliopistossa hän voitti IC4A-kisoissa sadan jaardin juoksun vuonna 1926 ja 220 jaardin juoksun 1925 ja 1926.
Henry Russell kuoli West Chesterissä, Pennsylvaniassa 81-vuotiaana.